
Päevakorra teemade arutelu ja otsused:

1. Ülevaade kooli arengukava tegevuskavast (2022.a saavutused ja 2023.a eesmärgid).
Koolijuht Kristi Tarik andis ülevaate Kuusalu Keskkooli arengukava tegevuskavast. Jaanuaris 2023 tegi koolijuht kooli juhtkonnaga kokkuvõtte sellest, et mis oli planeeritud 2022. aastasse ning mida 2022. aastal saavutati, mis jäi saavutamata ja lükkub edasi 2023. aastasse ning samuti vaadati üle ka muud tegevuskava järgi 2023. aastasse planeeritud tegevused.
Kokkuvõtvalt võib öelda, et palju 2022. aastasse planeeritud tegevusi on tehtud. Näiteks:
· Erasmus+ projektide tegevused
· IT-õpikoja majja toomine. Õpilased ise said sinna kandideerida.
· IT-õpilaste süsteemi loomine.
· Ukraina õpilaste toetamine (lisandus arengukava välise tegevusena).
· IV klassis inglise keele tasemerühmad. Vara veel lõplikult hinnata, kas tasemerühmad on end õigustanud, kuid vähemalt õpetajate tagasisideküsitlusest tuli välja, et õpetajad soovivad tasemerühmadega jätkata. Lisaks väljendasid ka mõned lapsevanemad rahulolu, et tasemerühmad on loodud. Õpilastel on oskuste suurenedes võimalik liikuda kõrgema tasemega rühma ning samuti tagasi ka aeglasemas tempos liikuvasse tasemerühma, kui rühma liikumistempo õpilasele liiga kiire tundub.
· Eesmärgistamise süsteemi loomine. Tegemist on õpilase enda seatud eesmärkidega iga trimestri alguses. Tegemist on eelkõige harjutusega, et laps õpiks endale eesmärke seadma. Vahend õpilase eneseanalüüsi toetamiseks. Ka tagasiside oma eesmärkide saavutamisele annab õpilane trimestri lõppedes ise. Samm-sammult liigume sisukamate eesmärkide seadmise poole. Õpetajad on öelnud, et arenguvestlusi on eesmärkide seadmine toetanud, eriti probleemsemate õpilaste puhul. Lapsevanemate arvates oleks lapsele eesmärgistamisel suureks abiks, kui õpetaja annaks trimestri alguses ülevaate trimestril õpitavatest teemadest ja nende eesmärkidest. Heaks eeskujuks on õpetaja Vello Sats, kes annab sellise ülevaate ja isegi lepib õpilastega kokku ka kontrolltööde toimumise ajad, et ei tekiks kattuvusi teiste ainete kontrolltöödega.
· Arvutiõpetus I, IV ja VIII klassile.
· Elektroonilise tunniplaani kasutuselevõtmine. Kahjuks ei saa seda siduda e-kooliga. Seega tuleks alati jälgida kooli kodulehel olevat tunniplaani. 
· Õpetajalt õpetajale digikoolitused. Erinevad töötoad õpetajatele vilumuse suurendamiseks.
· Söögisaali suurendamine ja elektroonilise sööjate arvestuse sisseviimine.
· Söögivahetundide pikendamine.
· Hommikusöögi pakkumine koolis. Keskmiselt umbes 40 õpilast kasutab seda võimalust igapäevaselt.
· Huvihariduse registreerimine läbi e-kooli annab parema ülevaate huvihariduses osalemisest. 

Järgnes pikem arutelu toitlustamise teemal: 
Endiselt on probleemiks, et aeg-ajalt ei jagu osadele soovijatele toitu, kuid samal ajal visatakse suur hulk toitu prügikasti. Seetõttu meeldetuletus kõigile lastele nende vanemate kaudu, et võta enda taldrikule ainult nii palju toitu, kui plaanid ära süüa. Lisaks tuleks seda sama teavitustööd ka kooli jätkata, sest paljud õpilased võib-olla ei saagi aru, mis on selle tagajärg, kui nad liiga suure portsu võtavad ning selle söömata jätavad. Kui võtad mõistliku portsu ja pärast selle söömist hiljem soovid veel toitu juurde võtta, siis see on lubatud. Söögisaalis on vastavad teavitussildid üleval, kuid võib-olla võiks seda toidu raiskamise ja toidu tootmisele kuluvate ressursside teemat sisse tuua ka õppetöösse (matemaatikas, loodusõpetuses) või panna söögisaali seinale rohkem teemat piltlikustavad plakatid (a la sinu äravisatud toidu tootmiseks kulus nii ja nii palju ressursse vms). Koolijuhi sõnul on midagi sellist ka plaanis, et rohelise kooli teema raames hakatakse biojäätmeid kaaluma ja tegema statistikat jne.
On silma hakanud, et paljud õpilased ei võta üldse salatit. Lapsevanema arvates võiksid salatid olla lihtsamad (nr riivitud porgand), ei pea alati tegema salatit õli või majoneesiga. Koolijuhi sõnul on kooli ülesandeks siiski ka tutvustada õpilastele neid toite, mida kodus võib-olla kunagi ei sööda.
Magustoidu (kissellid, kreemid) jaoks on väiksemad kausid kasutusele võetud, et ei oleks ebamõistlike koguste kuhjamist kaussidesse.

2022. aastasse planeeritud tegevused, mis lükkusid edasi või millega jätkatakse 2023. aastal:
· Analüüsimise, eesmärgistamise ja tagasisidestamise teemaga jätkatakse.
· Õppetoe pakkumine andekamatele õpilastele. Suurem eesmärk ongi lisada ressurssi, et pakkuda andekamatele täiendavat arenguvõimalust. Gümnaasiumi puhul soovime toetada andekaid läbi valikainete pakkumise. Õpilaste esindaja sõnul oleks üheks heaks võimaluseks Edumuse (www.edumus.ee) kursustel osalemise pakkumine. Paljud koolid pakuvad seda võimalust oma õpilastele. Kuusalu Keskkool praegu ei rahasta seda, sest ei ole hetkel sellist süsteemi kehtestatud koolis, kuigi mõtteid on sel teemal. Kool siiski arvestab õpilase poolt läbitud kursusi valikainetena.
· Kooli veebilehel oleva dokumentatsiooni uuendamine, paljud on väiksed tehnilised parandused. Lisaks ametijuhendite kaasajastamine.
· Individuaalse õppekava koolitus õpetajatele.
· Mentorprogramm kooli töötajatele. Uue töötaja käsiraamat, dokumendipuu ja mentorite võrgustik.
· Oma ala ekspertide kaasamine õpilastele esinema. Hetkel puudub hea ülevaade sellest, keda õpetajad esinema kutsuvad. Soove ja esinejaid laekub nii aineõpetajate, õpilaste, aga nt ka noortekeskuste kaudu. Osad esinejad on ikkagi ka kogu koolile, osad valikuliselt. „Tagasi kooli“ projektiga on olnud kokkupuuteid, aga mitte viimasel ajal.
· Õuesõppe koolitus õpetajatele.
· Prügisorteerimise võimaluse loomine koolis. Osaliselt juba tehtud, kuid tekitame võimalusi juurde. Prügijaamad prügi sorteerimiseks loome ehitusjäätmeid taaskasutades. Kaks prügijaama on juba olemas. Lõpuks peaks prügijaam olema igas suuremas koridoris.
· Süsteemsem avatud tundides osalemise võimalus õpetajatele. Iga õpetaja pakub õppeaasta jooksul kaks avatud tundi kolleegidele ja iga õpetaja peab õppeaasta jooksul osalema kahe kolleegi avatud tunnis.
· Kolleegilt kolleegile koolitusinfo jagamine. Õpilasesindus võiks luua ja täiendada kooli Instagrami kontot pidevalt kvaliteetse infoga.
· Personali tegevuste ja tulemuste kajastamine väljapoole.
· Lapsevanemate koolitamine.
· Kooli kuvandi süsteemsem parendamine.

2023. aasta tegevused:
· Kooli õppekavade arendus. Muudatused on pigem vormilised ja veidi ka sisulised. Kooli ambitsioon on suurem, aga hetkel veel vara rääkida, kuna on vaja täpselt juhtkonnaga läbi arutada ja tutvustada õpetajatele. Suuremale ringile saaks täpsemalt tutvustada uut plaani 2023. aasta septembris. Jõustuma peaks 2024. aasta septembris.
· Digimentorite süsteemi loomine, et õpetajad saaksid toetada üksteist.
· Loome tagasiside tööriista õpetajatele (ainealane tagasiside õpilastelt õpetajale).
· Keskkonnaalase tegevuse tõhustamine.
· ClassActi kasutusala suurendamine (arengukaardid, õppetöö jms). Õpilase arengukaardis näevad õpetajad üksnes seda osa, mida õpetaja ise on lisanud.
· Õpetajate värbamine. Kool on teinud animatsiooni, millega rohkem võimalike õpetajakandidaatide tähelepanu püüda. Nähtav kooli FBs.
Otsitakse:
1) Keemia õpetaja – 1,0 koormus;
2) Matemaatika õpetaja – 1,0 koormus;
3) Loodusainete (bioloogia, füüsika) õpetaja – 0,5-1,0 koormus;
4) B-võõrkeele (nt saksa, soome, hispaania, prantsuse keele) õpetaja – 1,0 koormus;
5) Väikeklassi õpetaja – 1,0 koormus;
6) Eesti keele õpetaja Ukraina õpilastele – 0,5-1,0 koormus;
7) Oodatud on ka huvitavad pakkumisi valikainete õpetamiseks põhi- ja keskkoolis (nt joonestamine, 3D modelleerimine, robootika, merendus jne).

B-võõrkeele valiku peab kool pakkuma alates 01.09.2023 kuuendas klassis B-võõrkeele õppimist alustavatele õpilastele. Seetõttu on ka hetkel korraldatud küsitlus kuuendasse klassi minevate õpilaste vanemate hulgas, et välja selgitada, milline oleks eelistatuim valik. See ei ole hetkel 100% lubadus, aga kui õpetaja leiame, on tõenäoline, et pakume valikut lisaks kuuendale klassile ka seitsmendale klassile. Sõltub see muidugi ka sellest, et kas leiame õpetaja, milline on tema soovitav koormus jne.

Lapsevanem juhtis tähelepanu, et madruseõppes võiks olla eesmärgiks see, et kursuse läbinu saaks väikelaevajuhi loa. Kool on seda arutanud, kuid hetkel seda võimalust veel ei ole.

Lisaks anti veel ka ülevaade õpilaste saavutustest õppeaastal.

NB! Täpsem ülevaade kõikide kooli arengukava tegevuskava teemade kohta on nähtav protokollile lisatud esitluses ja tegevuskava täitmise kokkuvõttes.



2. Õpilaste arvu suurendamine kuuendates klassides 2022/2023 õppeaastal.
Teemat on vahetult enne tänast hoolekogu koosolekut hoolekogu esi- ja aseesimehega arutatud. Olukord on selline, et Kuusalu vallas elav õpilane soovib tulla Kuusalu Keskkooli kuuendasse klassi õppima. Kehtiva korra kohaselt on kool kohustatud õpilase vastu võtma. Probleem seisneb aga selles, et kõikides kuuendates klassides on juba praegu 24 õpilast ehk maksimaalne lubatud õpilaste arv on täis. Hoolekogu nõusolekul on võimalik üheks õppeaastaks suurendada klassi õpilaste arvu kuni kahe õpilase võrra, kui kõik tervisekaitse- ja ohutusnõuded on täidetud. 
Hetkel on küsimus ühele õpilasele kuuendas klassis õppekoha leidmises, kuid on üsna tõenäoline, et järgmiseks õppeaastaks tuleb veel sooviavaldusi seitsmendas klassis õppida soovijatelt (nt õpilased, kes hetkel õpivad Neeme koolis). Seega võiks kaaluda ka seda, et teha kolmest paralleelklassist neli paralleelklassi. 
Koosolekul osalenud lapsevanemad kaldusid arutelus pigem selle poole, et väiksem õpilaste arv klassis oleks igati parem lahendus.
Teistes vanuseastmetes hetkel sellist probleemi ei ole, kuna õpilaste arv klassides on reeglina pigem alla 22 õpilase.

Tänase probleemi (ühele õpilasele õppekoha leidmine kuuendas klassis) lahendamiseks võiks siiski lubada õpilaste arvu suurendamist klassis 2022/2023 õppeaastal.
2023. aasta augustis saaks üle vaadata laekunud avalduste arvu ning edasise vajaduse.

Koolijuht teeb ettepaneku käesolevaks õppeaastaks suurendada igas kuuendas klassis õpilaste arvu ühe võrra (kuni 25 õpilaseni).

Hoolekogu liikmed ei saavutanud otsustamises üksmeelt selles küsimuses. Hoolekogu liige Kerli Palu on seisukohal, et võttes arvesse olukorda konkreetselt selles kuuendas klassis, kus tema laps hetkel õpib, ei saa ta hääletada selle poolt, et klassis õpilaste arvu suurendada. Toimus hääletamine – koosolekul osalenud kuus valitud hoolekogu liiget olid ettepaneku poolt ning üks oli ettepaneku vastu.


Hoolekogu otsustas, et igas kuuendas klassis suurendatakse 2022/2023 õppeaastal õpilaste arvu ühe võrra.


Igal juhul tullakse selle teema juurde tagasi 2023. aasta augustis. Koolijuht uurib jooksvalt välja võimaliku seitsmendasse klassi lisanduvate õpilaste arvu, et selle põhjal saaks aegsasti langetada otsuse, kas otstarbekas on ka järgmiseks õppeaastaks taotleda õpilaste arvu suurendamist seitsmendas klassis või alustada nelja paralleelklassi loomisega.

3. Muud teemad.
· Vana võimla juures sai poiste riietusruum värskendusremondi. Tüdrukute riietusruum uuendatakse järgmisel koolivaheajal.
· Arengud koolimaja edasise renoveerimise/ehitamise teemal. Märtsi esimesel nädalal toimus vallamajas koosolek, kus teatati, et avaldatud on kohalikele omavalitsustele liginullenergiahoonete ehitamiseks antava toetuse esialgsed tingimused. Vallavalitsus on otsustanud edasi minna plaaniga sellest meetmest koolihoonete ehitamiseks toetust taotleda. Seni jätkatakse koostöös arhitektiga eelprojekti koostamiseks. 2023. aasta oktoobris on taotluse esitamise tähtaeg ja otsus taotluse kohta peaks tulema 60 päeva jooksul ning ehitama saaks hakata 2024. aasta alguses (põhjatiiva lammutamine ja uue L-kujulise hoone ehitamine). Eelnõu kohaselt on Kuusalu vallal võimalik toetust saada maksimaalselt ca 1,8 miljonit eurot. Kui taotlus on tingimustele vastav, kuid teistele taotlustele konkurentsis alla jääb, on uus võimalus taotlemiseks 2025. aastal. Kui meie taotlus ei kvalifitseeru, s.t ei vasta sätestatud meetme tingimustele, minnakse hoonete rekonstrueerimise teed, tõenäoliselt siis koolimaja lõunatiib ja administratiivtiib.
Hoolekogu liikmelt küsimus seoses sellega, et eelmisel koosolekul oli juttu, et vallavanem võiks suhelda ka kaitsejõudude esindajaga, et arutada, kuidas seoses harjutusala kasutamisega võiks saada kuidagi kaitsejõudude abi ja tuge koolimaja ehitamisel. Kas vallavanem või keegi teine vallavalitsusest suhtles kaitsejõududega?
Hoolekogu soovi on vallavanemale meelde tuletatud, aga teadaolevalt ei ole vallavanem sellel teemal eraldi suhelnud kaitsejõudude esindajatega, kuid on kuulda, et on plaanis saata valla poolt ikkagi mingisugune kiri seoses polügooni planeeringuga.
Hoolekogu liikmed leidsid, et vallavanem võiks siiski sel teemal kaitsejõududega ühendust võtta, kuna see teema ei ole selline, mida üldiste polügooni planeeringu arutelude raames tavakodanik uurida võiks.
· Üleskutse lapsevanematele, et kuni 27.03.2023 on soovi korral võimalik esitada kandidaate haridustöötajate tunnustamiseks HTM-i poolt ellu kutsutud „Eestimaa õpib ja tänab“ konkursile.
· Üks lapsevanem uuris avatud garderoobide kohta. Küsimus, et kes vastutab selle eest, kui lapse riided või jalanõud avatud garderoobis kahjustatud saavad seetõttu, et keegi teine garderoobi jäetud esemeid pahatahtlikult kasutab. Koolijuhi sõnul kool ei saa võtta vastutust, kui kellegi asjadega garderoobis midagi juhtub. Kool on omalt poolt nii palju kaasa aidanud, et kui keegi on kellegi asju kahjustanud, siis kool on osapoolte lapsevanemad omavahel kokku viinud, et asi lahendatud saaks. Hetkel on garderoobis üks kaamera ja soov on juurde paigaldada kaameraid, kuid see haakub kohe sellega, et kuidas kaamerad ühendada, kuidas pilt programmi kokku jookseb ja mis selle pildiga edasi tehakse.
· Laste käitumine koolibussi oodates – kaklemine, kiusamine. Juhtub ka nii, et see sama kiusamine jätkub hiljem ka bussis. Kool otsib lahendusi, kuidas olukorda parandada – nt kaalutud on kaamerate lisamist ka bussiootealale. Lapsevanema sõnul ei ole kaamerate lisamisel mõtet, kui keegi kaamerate edastatavat pilti ei jälgi ning sündmustele ei reageeri. Koolijuhi sõnul viivad algklasside õpilasi koolibussile õpetajad.
Lapsevanema sõnul ilmselt oleks ka sellest abi, kui lapsi bussidele saatvad õpetajad hargneksid kogu bussiootealal ja hoiaks olukorral silma peal. Hargnedes oleks võimalik suurem maa-ala ära katta, kui kambakesi ühes kohas seistes ja jutustades.
Üleskutse kõikidele, kes midagi märkavad, sekkuge ja/või teavitage juhtunust politseid!
Järgmiseks hoolekoguks võiks välja selgitada, kui palju maksab ühe turvamehe töötasu, kes saaks kaamerapilti jälgida ning bussipeatuses olukorda jälgida. 
Valla poolt läheb piirkonna konstaablile ettepanek, et võiks sagedamini kooli juures patrullida.

· 30. märtsil on koolis ettevõtluspäev. Lapsevanemaid oodatakse oma ettevõtetega kooli ettevõtlusmessile. Kuusalu Keskkoolis osalevad messil 9.-12. klasside õpilased.

· Valla poolt veel tõstatati selline teema, et üleminekuklasside õpilaste tunnustamise süsteem võiks minna muutmisele. Ka Kolga ja Kuusalu õpilasesindused on nõustunud, et väikse kinkekaadi asemel võiks korraldada kõigile ühise tänuürituse. Veel mainisid mõned, et ka pühendusega raamat oleks tore.
Kui nii läheb, siis ka Kuusalu KK omalt poolt edaspidi rahalist preemiat ei määra hea õppeedukuse eest. Õpilasesinduse esindaja ütles, et õpilasesindus arutas seda teemat ja otseselt keegi rahalise kingituse vastu ei ole, aga võib-olla selle asemel võiks kinkida ka mõne mälestuseseme. Õpilasesindus teeb sel teemal oma ettepanekud.
Lapsevanema poolt idee, et võiks olla mõni kena märk vms ese.
Lõpuklasside õpilaste tunnustamise kord jääks vähemalt esialgu samaks.

· Üks oluline teema on veel ja see puudutab õpetajatele korraldatud küsitluse vastustest välja tulnud probleemi, et klassis on õpilased, kes käituvad halvasti ja segavad tunnis õppetööd. Sellest omakorda tekib probleem, et õpetajal ei ole võimalik õpilast suunata sotsiaalpedagoogi juurde, kuna sotsiaalpedagoog ei ole igapäevaselt koolis.
Valla nägemuses ei ole sotsiaalpedagoog see, kes peaks valvama tunnis korda rikkuvaid õpilasi. Hetkel on koolis sotsiaalpedagoog ja abiõpetaja, kes teeb sotsiaaltöö suunitlusega tööd. 
Lapsevanema hinnangul on probleem ju ikkagi selles, et ei ole piisavalt tuge õpetajale ja õpilastele sotsiaalpedagoogilt. Sotsiaalpedagoog peaks tegelema sellise õpilasega individuaalselt, kuna kui selline õpilane õiget tuge ei saa, segab see ka kõikide teiste õpilaste õppetööd.
Valla esindaja sõnul on kogu valla koolide peale vaid üks sotsiaalpedagoog, kelle kontakttundide hulk on piiratud. 
Halvasti käituvate õpilaste tunnist väljasaatmine probleemi kuidagi nipsust ei lahenda, samuti ei saa neid jätta koolist kõrvale koduõppele ega ka koolist välja arvata. Mida varem õpetajad reageerivad halvasti käitumisele, seda lihtsam on leida lahendusi koostöös lapse, lapsevanemate, õpetajatega, sotsiaalpedagoogiga ja kooli juhtkonnaga.
Tuleb leida lisaks sotsiaalpedagooge, kes ebasobivalt käituvale õpilasele vajalikke kontakttunde läbi viiks ja sotsiaalselt aktsepteeritavaid käitumisnorme tutvustaks.

4. Ülevaade programmi "Liikuma Kutsuv Kool" tegevustest.
LKK kooli grupp kohtub regulaarselt.
Korraldati sügismatk.
2023. aasta aprillis tuleb ões veedetud aja võistlus.
Korraldame tantsu- ja pallimänguvahetunde.
Taotleme raha õue korvpallikorvi ja lauatenniselaua paigaldamiseks.
Vana võimla seinale sooviksime maalida pallimängu harjutusteks seina.
Kordame õueala jaoks spordivahendite kogumist, kuna eelmise tulemus jäi üsna tagasihoidlikuks.
Küsimus lapsevanemalt, et miks ei ole multispordiväljak talvel liuväljaks tehtud. Põhimõtteliselt oleks võimalik ka sinna rajada, aga puudu olevat kate, millega palliväljakut kaitsta. Võimalik oleks edaspidi ka nt spordikeskuse ette rajada liuväli.
Korraldasime õpilaste seas aktiivse õueala teemal küsitluse, millega selgitati välja, et mida õpilased veel kooli õuealale sooviksid, et õues mõnusamalt aega veeta. Küsitlusele vastajad nimetasid väga palju erinevaid soove suvalises järjekorras:
· Kiik
· Õuepaviljon
· Joonistatud rajad
· Õueklassid (katusealused)
· Võrkpalliplats
· Istumisalad
· Ronimissein
· Seikluspark
· Puhkeala
· Batuut
· Võrkkiik
· Korvpallikorv
· Teater/välilava
· Ahviraudtee
· Rippumisrõngad
· Liumägi
· Peenrakastid
· BMX rada
· Lõhkumistuba
· Koerad
· Karussell
· Koobas/onn

Kõige enam nimetati kiikesid ja karusselle, aga hoolekogu ei pea sellest lähtuma.
Lapsevanem rõhutas, et kui mõni uus atraktsioon paigaldatakse, siis peab keegi selle korrasoleku eest ka hoolt kandma, et ei juhtuks see, mis praegu männikus olevate atraktsioonidega juhtunud on. Kool on vallavalitsusele juba mitu aastat soovi avaldanud männikus oleva atraktsioonid uutega asendada, kuid seni ei ole õnnestunud selleks vahendeid saada.
Õpilased võtavad enda peale lauatenniselaua ja korvpallikorvi, hoolekogu võiks võtta mõne muu atraktsiooni rajamise enda kanda, nt võrkpallipostid ja liiv sinna juurde vms.


5. Järgmine hoolekogu koosolek

Ettepanek korraldada järgmine hoolekogu koosolek kolmapäeval, 5. aprillil 2023 kell 18:00. Kui midagi peaks muutuma, siis anname sellest jooksvalt teada. 



Tanel Tomson                             Tanel Tomson
Juhataja                                      Protokollija        


Lisad:	1) Esitlus;
	2) Arengukava tegevuskava 2021/2022 kokkuvõte.

